SL Uradni list Evropske unije L 275/19

IZVEDBENA UREDBA KOMISIJE (EU) 2016/1800

z dne 11. oktobra 2016

o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti člena 109a(1) Direktive,

ob upoštevanju naslednjega:

(1) V skladu s členom 111(1)(n) Direktive 2009/138/ES mora biti razporeditev kreditnih ocen zunanjih bonitetnih institucij (ECAI) na objektivno lestvico stopenj kreditne kvalitete za namene izračuna zahtevanega solventnostnega kapitala (v nadaljnjem besedilu: razporeditev) skladna z uporabo zunanjih bonitetnih ocen ECAI pri izračunu kapitalskih zahtev za kreditne institucije in finančne institucije, kakor so opredeljene v Uredbi (EU) št. 575/2013 Evropskega parlamenta in Sveta (2).

(2) Izvedbena uredba Komisije (EU) 2016/1799 (3) določa metodologijo vzporejanja za uporabo zunanjih bonitetnih ocen ECAI pri izračunu kapitalskih zahtev za kreditne institucije in finančne institucije, zlasti pravila o tem, kako se zadevne bonitetne ocene ujemajo s šestimi stopnjami kreditne kakovosti, določenimi v Uredbi (EU) št. 575/2013.

(3) Za namene izračuna zahtevanega solventnostnega kapitala člen 3 Delegirane uredbe Komisije (EU) 2015/35 (4) določa, da za razporeditev velja sistem sedmih stopenj kreditne kvalitete za razliko od šestih stopenj kreditne kakovosti, določenih v Uredbi (EU) št. 575/2013, ki se uporabljajo v metodologiji vzporejanja za kreditne institucije in finančne institucije.

(4) Da bi dosegli skladnost, ki jo zahteva člen 111(1)(n) Direktive 2009/138/ES, razporeditev temelji na metodologiji vzporejanja za kreditne in finančne institucije, ki se lahko spreminja, kadar je primerno, pri čemer se upošteva dodatna stopnja, določena v sistemu kreditne kvalitete, ki je pomemben za izračun zahtevanega solventnostnega kapitala.

(5) Ta uredba vzpostavlja ureditev razporeditve, pri čemer upošteva kvantitativne in kvalitativne dejavnike. Zaradi uravnoteženja bonitetnih in tržnih pomislekov se je treba izogniti temu, da bi v bistveno manj ugoden položaj postavili tiste ECAI, ki zaradi svojega nedavnega vstopa na trg predložijo omejene kvantitativne informacije. Zato je v primeru, da so na voljo omejene kvantitativne informacije, treba omiliti pomen kvantitativnih dejavnikov za izpeljavo vzporejanja. Vzporejanje bi bilo treba posodobiti vsakič, ko je to potrebno, da odraža kvantitativne informacije, zbrane po začetku veljavnosti te uredbe.

(6) Ureditve razporeditve veljajo za kreditne ocene ECAI, ki so bonitetne agencije, registrirane ali certificirane v skladu z Uredbo (ES) št. 1060/2009 Evropskega parlamenta in Sveta (5), ali centralne banke, ki izdajajo bonitetne ocene, ki so izvzete iz uporabe navedene uredbe, ter bonitetne ocene, ki jih odobri ECAI v skladu z Uredbo (ES) št. 1060/2009.

(7) Ta uredba temelji na osnutkih izvedbenih tehničnih standardov, ki so jih Komisiji predložili evropski nadzorni organi (Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge).

(8) Komisija je 29. marca 2016 evropske nadzorne organe obvestila, da namerava potrditi osnutke izvedbenih tehničnih standardov s spremembami, da bi zagotovila ravnotežje med trdnim bonitetnim pristopom in potrebo po izogibanju nadaljnji koncentraciji na že tako visoko koncentriranem trgu bonitetnega ocenjevanja, na katerem dominirajo tri velike ECAI s skupnim tržnim deležem okrog 90 %. Komisija je v obvestilu zlasti poudarila, da se je treba izogniti temu, da bi po treh letih samodejno uporabili bolj konzervativno vzporejanje za vse ECAI, ki niso podale dovolj bonitetnih ocen, ne glede na kakovost njihovih bonitetnih ocen, saj bi ta pristop povzročil regulativno oviro za vstop na trg in oslabil konkurenčni položaj manjših/novih ECAI samo zato, ker ne podajo toliko ocen kot velika uveljavljena podjetja. V svojem uradnem mnenju z dne 12. maja 2016 je skupni odbor evropskih nadzornih organov potrdil svoje prvotno stališče in ni ponovno predložil izvedbenih tehničnih standardov, spremenjenih v skladu s predlaganimi spremembami Komisije.

(9) Da bi zagotovili ravnotežje med trdnim bonitetnim pristopom in konkurenco na trgu bonitetnega ocenjevanja, bi se osnutki izvedbenih tehničnih standardov morali spremeniti v zvezi z določbami, ki lahko povzročijo bistveno manj ugoden položaj za manjše/novejše ECAI zaradi njihovega nedavnega vstopa na trg, zlasti določbe v zvezi z uporabo bolj konzervativne obravnave v primeru omejenih podatkov, samodejnim začetkom veljavnosti novega vzporejanja od leta 2019, v zvezi s pregledom vzporejanja in preglednicami vzporejanja, ki se uporabljajo od leta 2019.

(10) Evropski nadzorni organi so opravili javna posvetovanja o osnutkih izvedbenih tehničnih standardov, na katerih temelji ta uredba, analizirali morebitne povezane stroške in koristi ter zahtevali mnenje interesne skupine za bančništvo, ustanovljene v skladu s členom 37 Uredbe (EU) št. 1093/2010 Evropskega parlamenta in Sveta (6), interesne skupine za zavarovanja in pozavarovanja, ustanovljene v skladu s členom 37 Uredbe (EU) št. 1094/2010 Evropskega parlamenta in Sveta (7), in interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (8) –

SPREJELA NASLEDNJO UREDBO:

Člen 1

Razporeditev kreditnih ocen zunanjih bonitetnih institucij na objektivno lestvico stopenj kreditne kvalitete je takšna, kot je določena v Prilogi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. oktobra 2016 Za Komisijo Predsednik Jean-Claude JUNCKER

(1) UL L 335, 17.12.2009, str. 1.

(2) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).

(3) Izvedbena uredba Komisije (EU) 2016/1799 z dne 7. oktobra 2016 o določitvi izvedbenih tehničnih standardov v zvezi z vzporejanjem bonitetnih ocen zunanjih bonitetnih institucij za kreditno tveganje v skladu s členom 136(1) in (3) Uredbe (EU) št. 575/2013 Evropskega parlamenta in Sveta (glej stran 3 tega Uradnega lista).

(4) Delegirana uredba Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 12, 17.1.2015, str. 1).

(5) Uredba (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (UL L 302, 17.11.2009, str. 1).

(6) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).

(7) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).

(8) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).